ครม.ปรับงบร่วม3หมื่นล. ใช้ฟื้นน้ำท่วม
ครม. ปรับรื้องบขนาดใหญ่นำมาใช้ลงทุนน้ำท่วม
8 ก.พ. 2555

ครม. ปรับรื้องบขนาดใหญ่นำมาใช้ลงทุนน้ำท่วม
นายชลิตรัตน์ จันทรุเบกษา รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) มีมติอนุมัติการเปลี่ยนแปลงการใช้เงินโครงการไทยเข้มแข็งที่เหลือ 9,000 ล้านบาท มาใช้ฟื้นฟูน้ำท่วม
และมีมติให้มีการเปลี่ยนแปลงรายการงบประมาณปี 2555 ที่ไม่มีความจำเป็นเร่งด่วน ไปใช้งบประมาณปี 2556 โครงการก่อสร้างที่ไม่ใช่การซ่อมแซมสิ่งก่อสร้างที่เสียหายจากน้ำท่วม โครงการอบรม สัมมนา และโครงการที่ทำไม่เสร็จใน 1 ปี มาใช้ในโครงการฟื้นฟูน้ำท่วม
ทั้งนี้ ในการพิจารณาพบว่า มีรายการที่สามารถเปลี่ยนแปลงได้เป็นวงเงินรวม 2.13 หมื่นล้านบาท ได้แก่ เงินจากงบกลางรายจ่ายเยียวยา ฟื้นฟูและป้องกันความเสียหายจากอุทกภัย 2,370 ล้านบาท
รายการจ่ายเงินเยียวยาช่วยเหลือเกษตรกรผู้ปลูกข้าวปีการผลิต 2554/2555 อีก 4,580 ล้านบาท โดยให้ธนาคารเพื่อการเกษตรและสหกรณ์การเกษตร (ธ.ก.ส.) สำรองจ่ายไปก่อน และรัฐบาลจะตั้งงบประมาณปี 2556 ชดเชยให้
งบประมาณปี 2555 ของหน่วยงานต่างๆ ที่เป็นงบประมาณตามภารกิจประจำของหน่วยงาน 9,560 ล้านบาท ที่สามารถไปขอรับการจัดสรรงบในปี 2556 ได้ หรือปรับแผนการใช้งบปี 2555 และโครงการที่เห็นชอบให้ยกเลิกอีก 4,790 ล้านบาท
เมื่อรวมงบทั้งหมดที่มีการปรับเปลี่ยนกับงบโครงการไทยเข้มแข็ง ทำให้มีวงเงินฟื้นฟูและป้องกันน้ำท่วมเพิ่มขึ้นอีก 3 หมื่นล้านบาท